REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/49-18

22. mart 2018. godine

B e o g r a d

ZAPISNIK

25. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 22. MARTA 2018. GODINE

Sednica je počela u 9.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Vesović, Jovica Jevtić, Dragan Jovanović, Jasmina Karanac, Stefana Miladinović, dr Vladimir Orlić, Snežana B. Petrović, Dalibor Radičević i Ivana Stojiljković.

Sednici je prisustvovao zamenik člana Odbora Goran Kovačević (zamenik Zorana Milekića).

Sednici nisu prisustvovali članovi Odbora: Nenad Konstantinović, Ognjen Pantović, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

Sednici su prisustvovali iz Republičkog geodetskog zavoda: Gordana Zorić i Vasilija Živanović, viši savetnici.

Odbor je, jednoglasno, u skladu sa predlogom predsednika Odbora usvojio sledeći:

D n e v n i r e d

1. Razmatranje Predloga zakona o nacionalnoj infrastrukturi geoprostornih podataka, koji je podnela Vlada (broj 35-2149/17 od 28. jula 2017. godine).

Pre prelaska na razmatranje utvrđenog dnevnog reda Odbor je jednoglasno usvojio Zapisnik 23. sednice Odbora održane 25. januara 2018. godine.

Prva tačka dnevnog reda - **Razmatranje Predloga zakona o nacionalnoj infrastrukturi geoprostornih podataka, koji je podnela Vlada**

U uvodnom izlaganju Gordana Zorić, predstavnik Republičkog geodetskog zavoda, istakla je da Predlog zakona o nacionalnoj infrastrukturi geoprostornih podataka uređuje uspostavljanje i održavanje nacionalne infrastrukture geoprostornih podataka. To su podaci koji su u direktnoj ili indirektnoj vezi sa određenom lokacijom ili geografskom oblašću. Cilj ovog zakona je da se olakša javni pristup informacijama o životnoj sredini i da se omogući nesmetana razmena geoprostornih podataka između organa javne vlasti, kako na nacionalnom nivou tako i preko graničnih okvira. Ovim zakonom se Republika Srbija obavezala da u procesu pristupanja Evropskoj Uniji u okviru pregovaračkog Poglavlja 27, koje se odnosi na životnu sredinu i klimatske promene, u potpunosti transponuje „INSPIRE“ direktivu Evropske unije. Pojedine odredbe „INSPIRE“ direktive transponovane su još u Zakonu o državnom premeru i katastru 2009. godine, kada su i stvorene polazne pravne osnove za pokretanje i uspostavljanje infrastrukture geoprostornih podataka. Zakonom se u potpunosti prenosi „INSPIRE“ direktiva u nacionalno zakonodavstvo, a za punu implementaciju direktive, koja podrazumeva međusektorsku i višeinstitucionalnu aktivnost, potreban je prelazni period. Takođe, za punu implementaciju ove direktive biće zaduženi svi subjekti koji su posebnim zakonima nadležni za određene geopodatke, a koji će u skladu sa ovim zakonom i podzakonskim aktima biti u obavezi da stvaraju, prikupljaju, održavaju, harmonizuju i standardizuju podatke i da ih učine javno dostupnim na način kako to propisuje ovaj zakon i podzakonski akti. Interoperabilnost skupova i servisa podataka, koji dolaze iz različitih izvora omogućiće lakše i brže korišćenje tih podataka što će na indirektan način uticati i na privredni rast i na privlačenje stranih investicija. Ovaj zakon, takođe, uređuje organe NIGP-a. Savet NIGP-a ima 17 članova koje imenuje i razrešava Vlada. Predsednik Saveta je direktor RGZ-a, zato što je Zavod prepoznat kao nacionalna kontaktna tačka za saradnju i koordinaciju sa Evropskom komisijom. Članovi NIGP-a su predstavnici nadležnih ministarstava i posebnih organizacija. Predstavnik Saveta NIGP-a je ujedno i član Stalne konferencije gradova i opština i pokrajinskog Sekretarijata za zaštitu životne sredine. Ovim zakonom se propisuju teme geopodataka, koje se nakon toga svrstavaju u tri grupe. Bliži opis tema utvrdiće Savet NIGP-a posebnim aktom. Posebnim aktom se određuju i odgovorni subjekti NIGP-a. Subjekti su javni organi vlasti, koji su posebnim zakonom nadležni za određeni geopodatak i imaju obavezu da nastave sa prikupljanjem tih podataka. Finansiranja NIGP-a je pretežno iz budžeta, ali će se vršiti i iz sredstava donacija i kredita. Ovim zakonom se propisuje da se neće naplaćivati taksa za preuzimanje geopodataka koji su neophodni za obavljanje poslova u vezi sa vanrednim događajima, odnosno sa aktivnostima vezanim za sprečavanje i otklanjanje posledica elementarnih nepogoda, zatim geopodataka koji se koriste u naučno-istraživače svrhe ili za testiranje geopodataka. Takođe, je propisano i koji podaci moraju biti zaštićeni i nedostupni javnosti.

U nastavku sednice Vasilija Živanović, predstavnik Republičkog geodetskog zavoda, je naglasila da je Zavod već napravio prvi korak tako da je poslednjim Pravilnikom o unutrašnjoj sistematizaciji radnih mesta već formiran centar za upravljanje geoprostornim podacima, odnosno odeljenje za NIGP. Na konferenciji NIGP-a, održanoj krajem godine, promovisana je digitalna platforma NIGP-a koja omogućava javni pristup registrovanim korisnicima i prikaz katastarskih parcela, kao i prikaz investicionih mapa koje su dostavljene od strane pojedinih opština poput Kikinde i Vladičinog Hana. Time se pokazuje da su institucije na lokalnom nivou već svesne značaja donošenja ovog zakona te su spremne da svoje podatke publikuju na jednom mestu, geoportalu, gde će budući investitori i svi drugi kojima su potrebni ti podaci, koji su veoma važni za donošenje upravljačkih odluka, moći da izvrše uvid. To će ubuduće biti mesto uvezivanja svih mrežnih servisa, svih odgovornih subjekata, odnosno svih institucija. Takođe, Republički geodetski zavod zaključuje ugovore o pristupu podacima katastra nepokretnosti, kao i adresnog registra putem „web map“ servisa i daje podatke direktno korisnicima, najčešće jedinicama lokalne samouprave. Te usluge su do sada naplaćivane, međutim od donošenja novog Zakona o republičkim administrativnim taksama ove usluge su besplatne. Trenutno je u toku realizacija projekta Svetske Banke koja ima komponentu, koja se bavi isključivo uspostavljanjem nacionalne infrastrukture geoprostornih podataka u smislu harmonizacije podataka, jer se ne mogu razmenjivati podaci koji nisu standardizovani i harmonizovani. I dalje su u realizaciji dva projekta, „SPATIAL“ projekat, koji je finansiran od strane Kraljevine Norveške, tiče se podizanja svesti odgovornih subjekata, a drugi projekat je „INSPIRE“ projekat, koji je doniran od strane Kraljevine Švedske, kao i organizacija SIDA, koja je u narednom periodu planirala da zajedno sa našim stručnjacima uspostavi model opšte saradnje, razmene, pristupa i korišćenja podataka. Odgovorni subjekti su nosioci tih aktivnosti i oni sve podatke moraju učiniti dostupnim, ali moraju i da u interesu svojih institucija sistematizuju određen broj radnih mesta kao podršku za uspostavljanje ovih aktivnosti.

S obziromda nije bilo prijavljenih narodnih poslanika za diskusiju Odbor je, u skladu sa članom 155. stav 2. Poslovnika Narodne skupštine, odlučio, većinom glasova (10 za, jedan član Odbora nije glasao) da predloži Narodnoj skupštini da prihvati Predlog zakona o nacionalnoj infrastrukturi geoprostornih podataka u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Na sednici Odbora vođen je tonski zapis.

Sednica je zaključena u 9.25 časova.

SEKRETAR ODBORA PREDSEDNIK ODBORA

Biljana Ilić Katarina Rakić